b'\n_START_ARTICLE_\nHitra cesta H7\n_START_SECTION_\nZgodovina\n_START_PARAGRAPH_\nHitra cesta H7 je bila zgrajena in odprta so\xc4\x8dasno z avtocesto A5 leta 2008. Kot dvopasovnica (ali I. faza) oziroma obvoznica Lendave je bila delno zgrajena \xc5\xbee leta 1999.\n_START_SECTION_\nZna\xc4\x8dilnosti\n_START_PARAGRAPH_\nDol\xc5\xbeina \xc5\xa1tiripasovne hitre ceste je 2,8 km in se kon\xc4\x8da s kro\xc5\xbei\xc5\xa1\xc4\x8dem. Pre\xc4\x8dni prerez zna\xc5\xa1a 21,20 m: vozni pasovi \xc5\xa1irine 3,50 m, robni pas 0,30 m ob prehitevalnem pasu, robni pas 0,50 m ob voznem pasu, srednji lo\xc4\x8dilni pas \xc5\xa1irine 3,0 m in bankina 1,3 m. Na hitri cesti je en priklju\xc4\x8dek Dolga vas in 3 nadvozi za ob\xc4\x8dinske ceste.\n_START_SECTION_\nOpu\xc5\xa1\xc4\x8den mednarodni mejni prehod Dolga vas\n_START_PARAGRAPH_\nOd prej omenjenega kro\xc5\xbei\xc5\xa1\xc4\x8da do meje z Mad\xc5\xbearsko je obstoje\xc4\x8da glavna cesta G2-109 tripasovna dol\xc5\xbeine 540 m. Pred mejo je tudi velik plato, ki je prvotno slu\xc5\xbeil za kontrolo blaga in oseb pri prehajanju meje, danes pa je to parkiri\xc5\xa1\xc4\x8de predvsem za tovornja vozila in ob\xc4\x8dasno kontrolo vozil in oseb. Na tem obmo\xc4\x8dju je tudi Policijska postaja za izravnalne ukrepe.'